8. NŪDARBEIBA
Deļkuo Dīvs pīļaun ļaunumu i cīsšonys?
1. Kai suocēs ļaunums?
Ļaunums iz zemis suocēs ar pyrmajim Satana malim. Suokumā Satans beja navainojams eņgeļs, tok jis nanūsaturēja patīseibā. (Jōņa 8:44.) Jis gribēja pīlyugsmi, kas pīsanuoce tik Dīvam. Satans samaluoja pyrmajai sīvītei, Īvai, i puorlīcynuoja Īvu paklauseit jam, a na Dīvam. Odums, taipat kai i juo sīva, izavēlēja napaklauseit Dīvam. Oduma izvēle nūvede pi cīsšonom i nuovis. Izlosi 1. Mozus 3:1–6, 19.
Kod Satans puorlīcynuoja Īvu napaklauseit Dīvam, jis suoce sasaceļšonu pret Dīva augstuokū varu. Leluokuo daļa cylvāku ir pīsavīnuojuši Satanam itamā dumpī i napasakļaun Dīva varai. Tai Satans palyka par ”šō pasauļa lelkungu”. Izlosi Jōņa 14:30; 1. Jōņa 5:19.
2. Voi tam, kū Dīvs radeja, beja tryukumi?
Vysi Dīva dorbi ir piļneigi. Deļtuo cylvāki i eņgeli, kū Dīvs radeja, varēja byut piļneibā paklauseigi Dīvam. (5. Mozus 32:4, 5.) Dīvs myus ir radejs ar breivu grybu, deļtuo mes varim izavēlēt – dareit lobu voi ļaunu. Grybys breiveiba mums dūd vareibu pīruodeit sovu mīlesteibu pret Dīvu. Izlosi Jākuba 1:13–15; 1. Jōņa 5:3.
3. Deļkuo Dīvs pīļuove cīsšonys?
Kaidu laiku Dīvs Jehova pīļuove napasakļaušonu juo augstuokajai varai. Deļkuo jis tai dareja? Deļtuo, lai byutu radzams, ka nu juo naatkareiga vaļdeišona cylvākim naīt par lobu. (Salamans Mācītājs 7:29; 8:9.) Seši tyukstuši godu ciļvēcis viesturis tū ir skaidri pīruodejuši. Nivīns vaļdinīks nav tics golā ar karim, nūzīdzeibu, nataisneibu i slimeibom. Izlosi Jeremijas 10:23; Romīšim 9:17.
Pretstotā cylvāku vaļdeišonai, Dīva vara dūs svieteibys vysim, kas tai pasakļaun. (Jesajas 48:17, 18.) Dreiž Jehova dareis golu vysom cylvāku vaļdeibom. Iz zemis paliks vīneigi tī, kas atzeist Dīva varu i jam paklausa. (Jesajas 11:9.) Izlosi Daniēla 2:44.
4. Kū mums dūd Dīva pacīteiba?
Satans apgolvuoja, ka nivīns nakolpuos Jehovam aiz nasavteigys mīlesteibys. Voi tu grybātu atspākuot itūs malus? Tu vari tū izdareit! Dīva pacīteiba mums vysim ļaun paruodeit, kaidu varu mes atbolstom – Dīva voi cylvāku. Ar sovu dzeivi mes aplīcynojam, kaidu izvēli asam izdarejuši. Izlosi Ījaba 1:8–12; Salamana Pamācības 27:11.
5. Kai mes varim pīruodeit, ka atbolstom Dīva varu?
Mes varim pīruodeit, ka atbolstom Dīva varu, jo ar Bībelis paleigu nūskaidrojam, kai jis pa eistam juopīlyudz, i dzeivojam piec juo nūruodejumim. (Jōņa 4:23.) Mes naļaunam Satanam byut myusu vaļdinīkam, jo sekojam Jezus paraugam i napīsadolom politikā i militarūs konfliktūs. Izlosi Jōņa 17:14.
Satans izmontoj sovu īspaidu, kab veicynuotu amoralu, nalīteigu reiceibu. Jo mes nagribim pīsadaleit itaidā reiceibā, var byut, ka draugi voi radinīki smejās par mums voi pat nūsastoj pret mums. (1. Pītera 4:3, 4.) Mums ir juoizaškir, kurā pusē mes gribim byut. Voi myusu draugi byus tī cylvāki, kas mīļoj Dīvu? Voi mes dzeivuosim piec Dīva lykumim, kurūs atsaspūguļoj juo gudreiba i mīlesteiba? Jo tai dareisim, mes pīruodeisim, ka Satans maluoja, kod raudzeja īstuosteit, ka nivīns nabyus paklauseigs Dīvam, jo tys byus par gryutu. Izlosi 1. Korintīšim 6:9, 10; 15:33.
Dīva mīlesteiba pret cylvākim ir kai garaņteja tam, ka jis dareis golu ļaunumam i cīsšonom. Tī, kas tam tic i pīruoda sovu ticeibu dorbūs, dzeivuos iz zemis myužeigi. Izlosi Jōņa 3:16.
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn